**projektas**

**reg. Nr. T-134**

**2.13.darbotvarkės klausimas**

**Pasvalio rajono savivaldybės taryba**

# sprendimas

**DĖL REAGAVIMO Į SAVIŽUDYBIŲ RIZIKĄ PASVALIO RAJONO SAVIVALDYBĖJE ALGORITMŲ PATVIRTINIMO**

2019 m. birželio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 6 straipsniu 18 punktu, 16 straipsnio 4 dalimi, Lietuvos Respublikos sveikatos sistemos įstatymo 63 straipsnio 11 punktu, Lietuvos Respublikos sveikatos apsaugos ministro 2018 m. liepos 26 d. įsakymu Nr. V-859 ,,Dėl Pagalbos savižudybės grėsmę patiriantiems, savižudybės krizę išgyvenantiems ir savižudybės krizę išgyvenusiems asmenims tvarkos teikimo aprašo patvirtinimo“ (su visais aktuliais pakeitimais), Lietuvos Respublikos sveikatos apsaugos ministro 2018 m. liepos 26 d. įsakymu Nr. V-856 „Dėl Savižudybės krizę išgyvenančių asmenų psichosocialinio vertinimo tvarkos aprašo patvirtinimo“ (su visais aktuliais pakeitimais), Lietuvos Respublikos švietimo ir mokslo ministro 2018 m. kovo 8 d. įsakymu Nr. V-229 „Dėl Rekomendacijų dėl krizių valdymo mokyklose patvirtinimo“, Pasvalio rajono savižudybių prevencijos 2018–2020 metų programos įgyvendinimo priemonių plano, patvirtinto Pasvalio rajono savivaldybės tarybos 2018 m. kovo 21 d. sprendimu Nr. T1-48 „Dėl Pasvalio rajono savižudybių prevencijos 2018–2020 metų programos ir priemonių plano patvirtinimo“, 1.2 ir 1.3 punktais, Pasvalio rajono savivaldybės taryba n u s p r e n d ž i a:

1. Patvirtinti Reagavimo į savižudybių riziką Pasvalio rajono savivaldybėje algoritmą (pridedama).

2. Patvirtinti Reagavimo į vaikų ir mokinių savižudybių riziką Pasvalio rajono savivaldybėje algoritmą (pridedama).

3. Patvirtinti Pasvalio rajono savivaldybėje pagalbą savižudybės krizę išgyvenantiems asmenims teikiančių įstaigų sąrašą (pridedama).

4. Nustatyti, kad VšĮ Pasvalio pirminės asmens sveikatos priežiūros centras ir VšĮ Pasvalio ligoninė iki kiekvieno mėnesio 7 dienos pateikia Pasvalio rajono savivaldybės administracijos Socialinės paramos ir sveikatos skyriaus vyriausiajam specialistui (Savivaldybės gydytojui) informaciją apie praėjusį mėnesį teiktą pagalbą ketinusiems/mėginusiems žudytis asmenims.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus

vyriausioji specialistė (Savivaldybės gydytoja) Dalia Vasiliūnienė

2019-05-13, tel. (8 451) 54 086

Suderinta DVS Nr. RTS-133

Pasvalio rajono savivaldybės tarybai

**AIŠKINAMASIS RAŠTAS**

**DĖL REAGAVIMO Į SAVIŽUDYBIŲ RIZIKĄ PASVALIO RAJONO SAVIVALDYBĖJE ALGORITMŲ PATVIRTINIMO**

2019-05-13

Pasvalys

**1. Problemos esmė.**

Sprendimo projektu siūloma patvirtinti Reagavimo į savižudybių riziką Pasvalio rajono savivaldybėje algoritmą ir Reagavimo į vaikų ir mokinių savižudybių riziką Pasvalio rajono savivaldybėje algoritmą. Algoritmai parengti įgyvendinant Pasvalio rajono savižudybių prevencijos 2018–2020 metų programos (toliau – Programa) priemonių planą. Taip pat, siūloma patvirtinti Pasvalio rajono savivaldybėje pagalbą savižudybės krizę išgyvenantiems asmenims teikiančių įstaigų sąrašą.

Reagavimo į savižudybių riziką algoritmų parengimas ir tvirtinimas numatytas Pasvalio rajono savižudybių prevencijos 2018–2020 metų programos priemonių plane. Tam, kad parengti algoritmai veiktų ir specialistai žinotų kaip elgtis, susidūrus su kritinėmis situacijomis, būtų užtikrintas pagalbos tęstinumas, 2018 m. ir 2019 m. vasario mėn. įgyvendinant Programą ir Rotary International Globalios dotacijos projektą „Savižudybių prevencijos modelis ir jo taikymas Lietuvos savivaldybėse“, buvo organizuoti savižudybių prevencijos mokymai ugdymo įstaigų, seniūnijų, gydymo įstaigų specialistams.

Reagavimo į savižudybių riziką algoritmai padės užtikrinti pagalbą ir jos tęstinumą, savižudybės krizę išgyvenantiems ir savižudybės krizę išgyvenusiems asmenims, nusižudžiusių asmenų artimiesiems. Bus sukurta efektyvaus tarpsektorinio bendradarbiavimo sistemą, skirta savižudybių ir savižudiško elgesio prevencijai, užtikrinanti kokybiškų psichikos sveikatos paslaugų teikimą ketinantiems žudytis, mėginusiems nusižudyti asmenims bei jų ir nusižudžiusiųjų artimiesiems. Algoritmų įgyvendinime dalyvaus Savivaldybės sveikatos priežiūros įstaigos, Savivaldybės administracija, Savivaldybės administracijos Švietimo ir sporto skyrius, Savivaldybės gydytojas, Pasvalio rajono savivaldybės Švietimo pagalbos tarnyba, Panevėžio apskrities vyriausiojo policijos komisariato Pasvalio rajono policijos komisariatas, ugdymo įstaigos, seniūnijos. Algoritmų įgyvendinimą kontroliuos Pasvalio rajono savivaldybės savižudybių prevencijos darbo grupės vadovas.

Lietuvos Respublikos sveikatos apsaugos ministro 2018 m. liepos 26 d. įsakymo Nr. V-859 ,,Dėl pagalbos savižudybės grėsmę patiriantiems, savižudybės krizę išgyvenantiems ir savižudybės krizę išgyvenusiems asmenims tvarkos teikimo aprašo patvirtinimo“, kuris įsigaliojo nuo 2019 m. vasario 1 d., 3 punktas rekomenduoja sudaryti ir patvirtinti savivaldybėje pagalbą savižudybės krizę išgyvenantiems asmenims teikiančių įstaigų sąrašą ir skelbti jį savivaldybės interneto svetainėje.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priimtas sprendimo projektas įtakos korupcijai neturės. Bus įgyvendinamos Programoje numatytos priemonės. Bus sukurta nuosekli, aiški, tęstinė sistema, skirta pagalbos savižudybės grėsmę patiriantiems, savižudybės krizę išgyvenantiems ir savižudybės krizę išgyvenusiems asmenims, sukurta nuosekli, aiški, tęstinė pagalbos sistema, skirta nusižudžiusių asmenų artimiesiems.

**3. Skaičiavimai, išlaidų sąmatos, finansavimo šaltiniai.**

Sprendimui įgyvendinti lėšų nereikės.

**4. Numatomo teisinio reguliavimo poveikio vertinimo rezultatai**, **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nereikia.

**6. Sprendimo projekto iniciatoriai.** Socialinės paramos ir sveikatos skyriaus vyriausioji specialistė (Savivaldybės gydytoja)

**7. Sprendimo projekto rengimo metu gauti specialistų vertinimai ir išvados.**

Sprendimo projektas derintas su algoritmuose numatytomis paslaugas teikiančiomis įstaigomis, algoritmų įgyvendintojais.

Socialinės paramos ir sveikatos skyriaus

vyriausioji specialistė (Savivaldybės gydytoja) Dalia Vasiliūnienė